UNIVERSITATEA DE VEST DIN TIMIȘOARA

FACULTATEA DE ARTE ȘI DESIGN

**Plan de cercetare științifică și creație artistică**

**domeniul Arte Vizuale**

Universitatea de Vest din Timișoara este unul dintre cei mai importanți vectori educaționali, de cercetare fundamentală și inovare din oraș, dar și din regiune, însă dincolo de acest lucru ea constituie un prolific *passe-partout* pentru diverse domenii și nivele de studiu. Societatea actuală, după cum putem observa, parcurge transformări structurale, formale și conceptuale într-un ritm mult accelerat față de istoria recentă. Digitalizarea, hiperconectivitatea, accesul instantaneu la informații, Big-Data Science, Inteligență artificială etc. sunt unele dintre oportunitățile, dar și provocările la care ființa umană trebuie să facă față, tot mai des. Aceasta este realitatea cotidiană care constituie fundația existenței de mâine.

**Cercetare**

După cum bine se știe, FAD este o facultate unde un procent covârșitor este revendicat de rezultatele vocaționale aplicate. Astfel, cercetarea avansată, înțeleasă în sensul actual al termenului, are o aplicabilitate redusă. Zona de cercetare orientată pe arealul Științelor Umaniste și Arte, caracteristică în primul rând specializării Istoria și Teoria Artelor, dar nu numai, este principala ramură care poate genera puncte utile în clasificările internaționale. Acest tip de abordare trebuie obligatoriu exploatat și dezvoltat în cadrul școlii doctorale deoarece acolo este locul unde procesele specifice, prin normele și metodologiile obligatorii, „livrează” elemente cuantificabile în acest sens. Școala doctorală se află pe primele locuri în UVT, ca număr de studenți. Avem o preocupare atentă în ceea ce privește standardul calitativ și asumarea pertinentă a cercetării fundamentale. Este necesar ca atât coordonatorii, cât și studenții doctoranzi să aibă conturi pe googlescholar, researcherid, orcid, brainmap etc.

La fel, cele trei centre de cercetare prin statut și misiune au un rol important în dezvoltarea unor activități care vizează tipologia de cercetare specifică standardelor acreditate la nivel național și internațional. Funcționalizarea și în acest sens a centrelor este una binevenită.

**Creație artistică**

Performanța în creația artistică, fie că este vorba de artele vizuale sau de cele aplicate, constituie obiectivul principal al FAD. În consecință, activitatea definitorie a comunității FAD este creația artistică care apare sub două forme: fie ca acțiuni individuale ale corpului profesoral sau ale studenților, fie ca acțiuni de grup organizate sub identitatea FAD-UVT.

Arealul creației și cercetării este probabil a doua mare direcție de dezvoltare instituțională dar care stă pe aceeași treaptă cu educația.

**Obiective în Cercetarea și creația artistică**

1. Creșterea numărului de articole publicate în baze de date internaționale, atât prin stimularea masteranzilor și doctoranzilor, cât și prin încurajarea cadrelor didactice. Acest lucru poate fi susținut prin alocarea de fonduri destinate cercetării fundamentale din proiecte sau din bugetul școlii doctorale ori al celor trei Centre de Cercetare.
2. Indexarea revistei **Caiete de Artă și Design** în minim trei baze de date internaționale. Bazele de date internaționale sunt o necesitate pentru confirmarea standardului de calitate al rezultatelor cercetării științifice fundamentale. Astfel sunt avute în vedere următoarele baze de date în care revista trebuie indexată: DOAJ (Directory of Open Access Journals), ERIH Plus, SCOPUS, CEEOL.
3. Depunerea de proiecte pentru acțiuni culturale care să vizeze toate tipurile de fonduri disponibile. Evident, prima oportunitate o constituie fondurile locale pentru care avem experiență. Facultatea a gestionat mai multe proiecte încadrate în agenda culturală a Consiliului Local sau a Consiliului Județean, dar este necesar să depășim această etapă.
4. Bună parte din proiectele derulate de AFCN au ca destinație exact activități specifice domeniului arte vizuale. Este necesară o abordare mai serioasă a acestor oportunități atât pe componenta practică artistică dar și pe cea editorială.
5. Oferta europeană și granturile SEE sunt, de asemenea, resurse prețioase în dezvoltarea instituțională și în motivarea capacității noastre de a promova și crește orașul și regiunea. Mai mult, amplasarea geografică ne aduce beneficiile unor posibilități transfrontaliere de care alte centre universitare nu se pot bucura. Amintim aici punctual POCU, IPA-CBC, granturile norvegiene destinate culturii sau Capitalei Culturale Timișoara 2021, European Cultural Foundation, etc.
6. Exploatând aspectele aplicate ale creației este obligatorie și identificarea unor instrumente specifice transferului de cunoaștere spre mediul economic care poate pune în aplicare pe scară largă invențiile realizate. Este vorba în special de proiectele în arte aplicate.
7. Scoaterea la concurs a unuia sau mai multor posturi de cercetător care vizează scrierea de proiecte și atragerea de fonduri. Din experiența ultimei decade personalul didactic vocațional nu are abilitățile de a scrie astfel de proiecte complexe din punct de vedere administrativ, astfel un obiectiv major este angajarea unei persoane titulare cu competențe avansate în această direcție.
8. Realizarea de proiecte de master sau doctorat în parteneriat cu companii private interesate de a pune în practică rezultatele cercetării, acolo unde este cazul. În acest fel rezultatele vor putea ajunge mult mai repede în societate.
9. Dezvoltarea unei culturi și a unui mediu propice cercetării. Acest obiectiv, cu toate că nu este palpabil sau direct pragmatic, ar ajuta la dezvoltarea pe termen mediu și lung.
10. O mai bună vizibilitate națională și internațională. Chiar dacă acest obiectiv nu vizează direct conținutul cercetării și creației, el este important în contextul validării și ierarhizării rezultatelor. Acest lucru este cu atât mai important cu cât ne referim la un domeniu eminamente vizual, vocațional.
11. Inițierea unor doctorate în cotutelă. Acest procedeu este din ce în ce mai important pe zona de cercetare datorită promovării aspectelor interdisciplinare și coroborării diverselor „școli de gândire”.
12. Organizarea de evenimente expoziționale la nivel local în parteneriat cu principalii actori de pe scena culturală. Timișoara este un oraș cu mai mulți actanți culturali importanți, din fericire. În acest sens este necesar atât să menținem colaborările existente, cât și să inițiem noi parteneriate.
13. Implementarea unui sistem de expoziții în spații neconvenționale (multinaționale, reprezentanțe, spitale, gară, zone publice) care să aducă vizibilitate și/sau să atingă sectoare sociale greu accesibile. De asemenea, trebuie studiată oportunitatea susținerii zonei rurale prin acest tip de activități.
14. Organizarea unor evenimente de impact în afara granițelor țării. Internaționalizarea este un atribut obligatoriu pentru orice domeniu de cercetare, inclusiv Arte Vizuale. Mai mult, anumite criterii CNFIS sau CNATDCU în cercetarea de vârf pot fi obținute doar prin expunere internațională.
15. Realizarea unor expoziții euro-regionale – România-Ungaria-Serbia. Ne aflăm într-o zonă geografică cu mare potențial de cooperare transfrontalieră. Astfel, desfășurarea de activități culturale între cele 3 țări va duce la strângerea relațiilor și la potențarea euro-regiunii.
16. Susținerea unor studenți eminenți în demersul de a câștiga vizibilitate pe piețele de artă. După cum se știe rankingul de artă este influențat de mecanisme de marketing total externe actului artistic în sine. Astfel, susținerea studenților sau a absolvenților în astfel de sisteme este un act necesar pentru a depăși anumite bariere „administrative”.
17. Editarea de cataloage sau alte materiale documentare tipărite, editarea unor clipuri sau filme și arhivarea digitală a informației fac parte de asemenea din obiectivele prezentului plan.

În completarea actualului document anexăm și regulamentele centrelor de cercetare existente.